A Bizottság határozata
(2001. november 22.)
a Koreai Köztársaságból származó halászati és akvakultúra-termékek behozatalára vonatkozó különleges feltételek megállapításáról szóló 95/454/EK határozat módosításáról
(az értesítés a C(2001) 3692. számú dokumentummal történt)
(EGT vonatkozású szöveg)
(2001/818/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2] és különösen annak 11. cikke (5) bekezdésére,
mivel:
(1) A legutóbb a 2001/641/EK határozattal [3] módosított, a Koreai Köztársaságból származó halászati és akvakultúra-termékek behozatalára vonatkozó különleges feltételek megállapításáról szóló, 1995. október 23-i 95/454/EK bizottsági határozat [4] A. melléklete meghatározza a Koreai Köztársaságból származó és az Európai Közösségbe történő kivitelre szánt halászati és akvakultúra-termékek egészségügyi bizonyítványának mintáját.
(2) A legutóbb a 2001/676/EK határozattal [5] módosított, a Koreai Köztársaságból származó kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról szóló, 1995. október 23-i 95/453/EK bizottsági határozat [6] engedélyezi a fagyasztott és feldolgozott kéthéjú kagylók, tüskésbőrűek, zsákállatok és tengeri haslábúak behozatalát a Koreai Köztársaságból. Ezért a 95/454/EK határozatban meghatározott egészségügyi bizonyítványban foglalt állat-egészségügyi igazolást ki kell egészíteni a kéthéjú kagylókkal kapcsolatos követelményekre vonatkozó utalásokkal.
(3) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 95/454/EK határozat a következőképpen módosul:
Az A. melléklet IV. pontja helyébe a következő szöveg lép:
"IV. Állat-egészségügyi igazolás
A hatósági ellenőr igazolja, hogy a fent leírt halászati vagy akvakultúra-termékek(et):
1. a 92/48/EGK irányelvben megállapított egészségügyi szabályoknak megfelelően fogták ki és kezelték a fedélzeten;
2. a 91/493/EGK irányelv mellékletének II., III. és IV. fejezetében megállapított követelményeknek megfelelően, higiénikusan szállították partra, kezelték, és adott esetben csomagolták, készítették elő, dolgozták fel, fagyasztották, olvasztották ki és tárolták;
3. a 91/493/EGK irányelv mellékletének V. fejezetével összhangban egészségügyi ellenőrzéseken estek át;
4. a 91/493/EGK irányelv mellékletének VI., VII. és VIII. fejezetével összhangban csomagolták, jelölték, tárolták és szállították;
5. nem mérgező vagy biotoxinokat tartalmazó fajból származnak;
6. kielégítő eredménnyel átestek a 91/493/EGK irányelvben és végrehajtási határozataiban a halászati termékek egyes kategóriáira előírt organoleptikus, parazitológiai, kémiai és mikrobiológiai ellenőrzéseken;
7. továbbá amennyiben a halászati termékek fagyasztott vagy feldolgozott kéthéjú kagylók: a puhatestűek a Koreai Köztársaságból származó élő kéthéjú kagylók, tüskésbőrűek, zsákállatok és tengeri haslábúak behozatalára vonatkozó különleges feltételek megállapításáról szóló, 1995. október 23-i 95/453/EK határozat mellékletében meghatározott engedélyezett tenyésztési területekről származnak.
Alulírott hatósági ellenőr kijelenti, hogy ismeri a 91/492/EGK, a 91/493/EGK és a 92/48/EGK irányelv, valamint a 95/453/EK és a 95/454/EK határozat rendelkezéseit."
2. cikk
Ez a határozat 45 nappal az Európai Közösségek Hivatalos Lapjában való kihirdetését követően lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 2001. november 22-én.